《苦夏移寓东粤别馆庭木颇森剪繁引荫》
明代·郭之奇

浮栖忘择荫，长夏始相侵。惭愧幽蓬性，频岁失园林。

倾心营一枝，解此颜与襟。眷彼枌榆馆，庭宇乃萧森。

环阶苔色映，当牖竹光临。尘暑堪微远，市嚣亦少沉。

羁情易为惬，徘徊遂与耽。剪莱安客座，援柳加檐阴。

即事因奴力，苟忘称旅心。所怀聊为美，歌啸已清深。

何以酬斯夕，星轩发静琴。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。